ಕಲರ್ ಫುಲ್ ಅಂಗನವಾಡಿ ಹಬ್ಬ

ಬೆಂಗಳೂರು: ಪ್ರತಿ ದಿನ ಮುಂಜಾನೆ ಎದ್ದು ಶಿಸ್ತಾಗಿ ರೆಡಿಯಾಗಿ ಅಂಗನವಾಡಿಗೆ ಹೋಗ್ತಿದ್ದ ಮಕ್ಕಳು. ಮಕ್ಕಳು ಅಂಗನವಾಡಿ ಬಾಗಿಲಿಗೆ ಬರ್ತಿದ್ದ ಹಾಗೆ ಅವರನ್ನ ತಾಯಿಯಂತೆ ಪೋಷಿಸಿ ಮಧ್ಯಾಹ್ನದವರೆಗೆ ಅವರ ಕಾಳಜಿ ಮಾಡೋ ಅಂಗನವಾಡಿ ಕಾರ್ಯಕರ್ತೆಯರು ಹಾಗೂ ಸಹಾಯಕಿಯರು. ಇವರೆಲ್ಲ ಒಟ್ಟು ಸೇರಿ ವಿಶೇಷ ಹಬ್ಬ ಅಚರಿಸಿದ್ದಾರೆ.

ಮಹಿಳಾ ಮತ್ತು ಮಕ್ಕಳ ಅಭಿವೃದ್ಧಿ ಇಲಾಖೆ ಸಹಕಾರದೊಂದಿಗೆ, ಸರ್ಕಾರೇತರ ಸಂಸ್ಥೆಗಳಾದ ಮಕ್ಕಳ ಜಾಗೃತಿ ಹಾಗೂ ಸೇವ್ ದಿ ಚಿಲ್ಡರ್ನ್ ಸಂಸ್ಥೆಗಳು ದೊಡ್ಡಬಳ್ಳಾಪುರ ತಾಲೂಕಿನ ಸರ್ಕಾರಿ ಪದವಿ ಪೂರ್ವ ಕಾಲೇಜಿನ ಮೈದಾನದ ಬೃಹತ್ ವೇದಿಕೆಯಲ್ಲಿ ಅಂಗನವಾಡಿ ಹಬ್ಬ ಆಚರಿಸಿದರು.

ಅಂಗನವಾಡಿ ಕಾರ್ಯಕರ್ತೆಯರು, ಸಹಾಯಕಿಯರು, ಅಂಗನವಾಡಿಯ ಪುಟ್ಟ ಮಕ್ಕಳು ಹಾಗೂ ಪೋಷಕರು ಅಂಗನವಾಡಿ ಹಬ್ಬದಲ್ಲಿ ಭಾಗಿಯಾಗಿದ್ದರು. ದೊಡ್ಡಬಳ್ಳಾಪುರ ವಿಧಾನಸಭಾ ಕ್ಷೇತ್ರದ ಶಾಸಕ ಟಿ.ವೆಂಕಟರಮಣಯ್ಯ ಕಾರ್ಯಕ್ರಮಕ್ಕ ಚಾಲನೆ ಕೊಟ್ಟರು. ಅಷ್ಟೇ ಅಲ್ಲದೆ ಮಹಿಳಾ ಮತ್ತು ಮಕ್ಕಳ ಅಭಿವೃದ್ಧಿ ಇಲಾಖೆಯ ನಿರ್ದೇಶಕರು ಹಾಗೂ ಐ.ಎ.ಎಸ್ ಅಧಿಕಾರಿಯಾದ ದಯಾನಂದ್, ಅನಿತಾ ಲಕ್ಷ್ಮಿ, ಸಿ.ಡಿ.ಪಿ.ಓ, ಪುಪ್ಪಲತಾ.ಡಿ.ರಾಯರ್, ಡೆಪ್ಯೂಟಿ ಡೈರೆಕ್ಟರ್, ದೊಡ್ಡಬಳ್ಳಾಪುರ, ಐಪಿಎಸ್ ಅಧಿಕಾರಿ ರವಿ.ಡಿ.ಚನ್ನಣ್ಣನವರ್, ಮಕ್ಕಳ ಜಾಗೃತಿ ಸಂಸ್ಥಾಪಕರಾದ ಜಾಯ್ ಶ್ರೀನಿವಾಸನ್, ಮಕ್ಕಳ ಜಾಗೃತಿಯ ಸಿ.ಇ.ಓ ಮುರಳಿ ಹಾಗೂ ಇನ್ನು ಇತರೆ ಸರ್ಕಾರಿ ಗಣ್ಯರು ಕಾರ್ಯಕ್ರಮದಲ್ಲಿ ಭಾಗಿಯಾಗಿದ್ದರು.

ಇನ್ನು ಹಬ್ಬದಲ್ಲಿ ದೊಡ್ಡಬಳ್ಳಾಪುರ ತಾಲೂಕಿನ ಅಂಗನವಾಡಿಗಳ ಉತ್ತಮ ಕಾರ್ಯವೈಖರಿಯ ಪ್ರದರ್ಶನ, 0-6 ವರ್ಷ ವಯಸ್ಸಿನ ಮಕ್ಕಳಿಗೆ ಬಾಲ್ಯದ ಆರೈಕೆ, ಶಾಲಾ ಪೂರ್ವ ಶಿಕ್ಷಣದ ಮಹತ್ವ ತಿಳಿಸಲಾಯಿತು. ಜೊತೆಗೆ ಮಕ್ಕಳು ಹಾಗೂ ಪೋಷಕರು ಆಯೋಜಿಸಲಾಗಿದ್ದ ಅನೇಕ ಚಟುವಟಿಕೆಗಳಲ್ಲಿ ಭಾಗಿಯಾದ್ರು. ಅಷ್ಟೇ ಅಲ್ಲದೆ ಅಂಗನವಾಡಿ ಮಕ್ಕಳು ಬಣ್ಣ ಬಣ್ಣದ ಉಡುಪು ತೊಟ್ಟು ಸ್ಟೇಜ್ ಮೇಲೆ ಕುಣಿದು ಕುಪ್ಪಳಿಸಿದ್ರೆ ಇತ್ತ ಅಂಗನವಾಡಿ ಕಾರ್ಯಕರ್ತೆಯರು ಹೆಜ್ಜೆ ಹಾಕಿದ್ರು. ಅಂಗನವಾಡಿ ಮಕ್ಕಳು ಮಾತ್ರವಲ್ಲದೆ ವಿಶೇಷ ಚೇತನ ಮಕ್ಕಳು ಕೂಡ ಸ್ಟೇಜ್ ಹತ್ತಿ ಕ್ಯಾಟ್ ವಾಕ್ ಮಾಡಿದ್ರು. ಒಟ್ಟಾರೆ ದೊಡ್ಡಬಳ್ಳಾಪುರದಲ್ಲಿ ನಡೆದ ಅಂಗನವಾಡಿ ಹಬ್ಬ ಫುಲ್ ಕಲರ್ ಫುಲ್ ಆಗಿತ್ತು.